text
stringlengths 1
2.58k
⌀ |
|---|
तुलजा भवानीं महिषासुर राक्षसया बध याःगु मान्यताकथं खःम्येय् बलि बीगु याना वयाच्वंगु खः |
नवदुर्गा द्यःयात छाइम्ह खःम्येय् घाः खू मजूमह निख्खर हाकुसे च्वंम्ह जुइमाः धइगु मान्यता दु |
लुमंकेबहजू नवदुर्गा द्यःछेँया नकिं ल्ययेगु विवादया कारणं जात्रा व प्याखं संचालनय् तकं समस्या वःगु खः |
लिपा सम्बन्धित खलः पुचःलिसें स्थानीय जनप्रतिनिधि दथुइ जूगु सहलह लिपा छगू सहमति कायम यानाः बनमालायात नकिं ल्यःगु खः |
एजेन्सी – दक्षिण पश्चिम चीनय् लाःगु छगू कोइलाखानी विषालु ग्यास पिहां वयाः झिंच्याम्हेसिया ज्यान वंगु दु |
चिनिया सरकारी टेलिभिजन सिसिटिभीया कथं शुक्रवाः चुङचिङ धाःगु थाय्या खानीइ कार्बन मोनोअक्साइड ग्यास ज्वयावःगु खः |
सिसिटिभीया कथं खानी ज्या यानाच्वंपिं मेपिं न्याम्ह अझं तनाच्वंगु दनिसा छम्हेसित धाःसा उद्धार यायेत ताःलाःगु दु |
थ्व घटनायात कयाः चिनिया अधिकारीतय्सं छानविन सुरु यायेधुंकूगु दु |
सुरक्षासम्बन्धी नियम पालना मयाइगुलिं चीनया खानीइ अप्वः थें दुर्घटना जुइगु याः |
सिसिटिभीया कथं डियाशुइडोब खानीइ ज्या याइपिं ज्यामितय्सं भूमिगत उपकरण लिकायेत स्वयाच्वंगु इलय् ग्यास ज्वयावःगु खः |
थ्व खानी निला न्ह्यव निसें बन्द जुयाच्वंगु खः |
चीनय् वंगु सेप्टेम्बरय् जक चुङचिङय् हे च्वंगु मेगु छगू खानीइ मि च्यानाः झिंखुम्हेसिया ज्यान वंगु खः |
अथेहे वंगु दँया डिसेम्बरय् ग्वेजा प्रान्तय् च्वंगु मेगु कोइलाखानीइ विस्फोट जुयाः झिंप्यम्हेसिया ज्यान वंगु खः |
येँ- येँ देय्या तःजिगु नखः यँयाः विदेशय् च्वंपिं नेवाःतय्सं नं थीथी ज्याझ्वः यासें हंगु दु |
थ्व हे झ्वलय् अमेरिकाया कोलोराडोय् च्वंपिं नेवाःतय्सं नं थीथी ज्याझ्वः यासें यँयाःपुन्हि नखः तःजिक हंगु दु |
कोलोराडो नेवाः खलः अमेरिकाया ग्वसालय् यँयाः नख हनेज्याया झ्वलय् छम्ह मिस मचायात कुमारि दयेकाः पुलुकिसि प्याखं पिथनेगु नापं समय्बजि नं ब्वयेगु ज्या जूगु खः |
अथे हे धाः व धिमे बाजंलिसें लाखेप्याखं नं पिथंगु खः |
कोलोराडोय् च्वंपिं आपालं नेवाःतय् उपस्थिति दुगु ज्याझ्वलय् लिपा समय्बजि नकेगु ज्या नं जूगु खः |
येँ- नुवाकोट जिल्ला तारकेश्वर २ स्थित तारुका गामय् च्वंगु श्रीकृष्ण माध्यमिक विद्यालय ५८ दँ क्यंगु लसताय् जूगु छगू विशेष ज्याझ्वःया दथुइ नेपाः राष्ट्रिय पार्टीया नायः डा. विजयप्रकाश सैंजूयात हंगु दु |
अभिनन्दित व्यक्तित्व भाजु सैंजू उगु विद्यालयया पुलांम्ह प्रधानाध्यापक खः |
थनिं २६ दँ न्ह्यः प्रधानाध्यापक जुयाः शिक्षाय् यानादीगु सेवायात कयाः उगु विद्यालयं वय्कःयात हंगु खः |
शिक्षक जुयाः विद्यालयय् दुहां झायादीम्ह वय्कः खुला लिपा हे प्रधानाध्यापक जुयादीगु खः |
तत्कालीन निमावि स्तरया विद्यालययात माविस्तरतक थ्यंकेत वय्कलं म्हितादीगु भूमिकायात कयाः विद्यालयं थःगु वार्षिकोत्सवया लसताय् वय्कःयात हनेज्या याःगु खः |
वय्कलं उगु विद्यालयय् झिंस्वलाया अध्यापन अवधिइ स्कुल व्यवस्थापन विद्यालय भवन निर्माण व विद्यालयय् विद्यार्थीया संख्या अप्वयेकेगु नापं विद्यालययात माध्यमिक विद्यालयस्तर थ्यंकेत ज्वः मदुगु योगदान बियादीगुलिं हनेज्या याःगु खः |
वंगु थिंलागा तृतियाकुन्हु जूगु विशेष ज्याझ्वलय् विद्यालयया मेम्ह पुलांम्ह प्रधानाध्यापक सुदर्शन श्रेष्ठ वर्तमान प्र.अ रामकृष्ण अधिकारी पुलांपिं शिक्षक शिक्षिकापिंत नं हनेज्या याःगु खः |
वय्कःपिंत प्रदेश नं. ३या आर्थिक मामिला व योजनामन्त्री कैलाश ढुंगेलं सम्मान यानादीगु खः |
थौंकन्हय् प्लस टु तगिंतक अध्यापन याना वयाच्वंगु विद्यालयय् प्यसलं मल्याक विद्यार्थीतय्सं अध्ययन यानाच्वंगु दु |
येँ नेपालभाषा टाइम्स- अमेरिकाया न्यूयोर्कय् नकतिनि क्वचाःगु हलिं नेवाः दबू वल्र्ड नेवाः अर्गनाइजेशन–डब्लुएनओ या प्यक्वःगु तःमुँज्यां थःपिनि न्यूयोर्क घोषणा जारी याःगु दु |
१० बुँदा दुगु न्यूयोर्क घोषणा जारी यासें हलिं नेवाः दबूया प्यक्वःगु तःमुँज्या समापन याःगु खः |
हलिं नेवाः दबूपाखें जारी याःगु न्यूयोर्क घोषणाया न्हापांगु बुँदाय् थौंकन्हय् नेपाःया थीथी लागाय् नेवाः सम्पदा व संस्कृतिइ जुइगु अतिक्रमणप्रति चिउताः प्वंकुसें उकियात तुरुन्त दिकेत आह्वान यानातःगु दु |
अथे हे उगु घोषणाय् सरकारं हयेत्यंगु गुथि विधेयकं नेवाःतय् गुथियात प्रभावित याये मदइगु कोरोनापाखें प्रभावित नेवाः समुदाय प्रति चिउताः तयेमाःगु नेपालभाषा संरक्षणया लागिं हलिमं हे ग्वाहालि यायेमाःगु डब्लुएनओपाखें न्हिंन्हिं प्रशारित अन्तर्वार्ता ज्याझ्वःयात ग्वाहालि याये माःगु नेवाः ल्याय्म्हतय्त नं नेवाः नेतृत्वय् हयेमाःगु नेवाः गतिविधिइ मिसापिनि सहभागिता अप्वयेकेमाःगु नेवाःतय् आर्थिक उन्नतिया लागिं अन्तर्राष्ट्रिय रुपं लगानीया वातावरण दयेकेमाःगु भाषा संस्कृति म्वाकेत हलिंन्यंकं चायेकातःगु नेवाः खलः पुचःयात ग्वाहालि यायेमाःगु व हलिंन्यंकंया नेवाःतय्सं विविधताय् एकता धइगु नारायात सार्थक यानाः न्ह्याः वनेमाःगु खँ न्ह्यथनातःगु दु |
हलिं नेवाः दबूया प्यक्वःगु तःमुँज्यां बेलायतय् च्वनादीम्ह संयुक्त श्रेष्ठयात नायः पदय् ल्यःगु खः |
अथे हे वरिष्ठ उपाध्यक्ष समिर महर्जन उपाध्यक्ष रजनी प्रधान सामन्तश्री रत्न वज्राचार्य कमल श्रेष्ठ महासचिव शोभित शाक्य मू दुजः नरेश शाक्य रमेशमान मुनिकार शैलेन्द्र मानन्धर सुदयराज शिलाकार सुरेन्द्रभक्त श्रेष्ठ सुरेन्द्रमान शाक्य दीपेश शाक्य व दीपक डंगोल निर्वाचित जुयादीगु खः |
येँ- येँ महानगरपालिकां येँ महानगरपालिका ऐन संग्रह २०७८ सार्वजनिक याःगु दु |
येँ महानगरपालिकां आतक जारी याःगु थीथी झिंन्यागू ऐनयात दुथ्याकाः उगु ऐन संग्रह सार्वजनिक याःगु खः |
येँ महानगरया थन न्ह्यानाच्वंगु गुक्वःगु अधिवेशनया खुगूगु बैठकय् येँ महानगरपालिका प्रमुख विद्यासुन्दर शाक्य उपप्रमुख हरिप्रभा खड्गी श्रेष्ठ प्रमुख प्रशासकीय अधिकृत राजेश्वर ज्ञवाली व शहरी योजना आयोगया उपाध्यक्ष सरोज बस्नेतं मंकाःकंथं उगु ऐन संग्रह सार्वजनिक यानादीगु खः |
थनया राष्ट्रिय सभागृहय् असार २५ गते गुक्वःगु अधिवेशनया खुगूगु बैठकय् येँ महानगरया झिंन्यागू ऐन संग्रह सार्वजनिक याःगु खः |
संग्रहित ऐनय् २०७५ जेठ २४ गतेनिसें २०७७ चैत २५ गतेतकया दुने येँ महानगरया नगरसभापाखें स्वीकृत यानाः राजपत्रय् पिदंगु ऐनत संग्रहित यानातःगु दु |
२०७४ सालय् दकलय् न्हापां सहकारी ऐन २०७४ जारी याःगु येँ महानगरं दकलय् लिपांगु ऐनकथं ०७५ जेठ २५ गते स्थानीय राजपत्रय् प्रकाशन याःगु कर्मचारी सेवा ऐन ०७७ खः |
शासकीय व्यवस्था हिलेधुंकाः गठन जूगु स्थानीय सरकारं जारी यायेमाःगु व आतकया दुने जारी जूगु ऐन संग्रह यानातःगु येँ मनपां न्ह्यथंगु दु |
खतुं थ्व स्वयां न्ह्यः नं आपालं स्थानीय ऐन राजपत्रय् प्रकाशन जुइधुंकूगु व कानूनया किताब आपालं दुगुलिं अध्ययन यायेत व उकियात व्यवस्थापन यायेत थाकूगु धासें ऐनयात संग्रह यानाः प्रकाशनय् हःगु खः |
येँ महानगरपालिका कानून व मानव अधिकार विभागया प्रमुख वसन्त आचार्यं नगरसभाया न्हापांगु अधिवेशननिसें नकतिनि क्वचाःगु गुक्वःगु अधिवेशनतक थ्यंगु इलय् आर्थिक ऐन व विनियोजन ऐन बाहेक जारी जूगु झिंन्यागू ऐन निर्माण जुयाः जारी जुइधुंकूगु जानकारी बियादिल |
आर्थिक ऐन व विनियोजन ऐन छगू आर्थिक दँया निंतिं जक जुइगुलिं संग्रहित ऐनय् दुथ्याकेगु ज्या मजूगु वय्कलं कनादिल |
येँ महानगरं ०७५ सालय् असार साउन व चैतय् यानाः गुंगू ऐन जारी याःगु खःसा ०७६ सालय् छगू नं ऐन जारी याःगु मदु |
अनं लिपा ०७७ सालया माघ चैत प्यंगू ऐन जारी याःगु खः |
येँ महानगरं याःगु महत्वपूर्ण निर्णयत स्थानीय राजपत्रय् प्रकाशन याना वयाच्वंगु दु |
०७४ पुसय् च्वंडु कार्यपालिकाया बैठकं महानगरं याःगु महत्वपूर्ण व सार्वजनिक सरोकारया विषयनाप सम्बन्धित निर्णयत स्थानीय राजपत्रय् प्रकाशना यायेत धासें स्थानीय राजपत्र प्रकाशन कार्यविधि–०७४ स्वीकृत यानाः उकिया हे लिधंसाय् राजपत्र प्रकाशन यायेगु याना वयाच्वंगु खः |
येँ- शाक्य महाविहार संघया निक्वःगु तःमुँज्या व खुक्वःगु दँमुँज्या वंगु शनिवाः जुल |
बुद्ध धर्म कर्म वचन संस्कार व आचरण नापं बुद्ध अंश व वंशया संरक्षण यायेगु तातुनाः स्वनातःगु संघया दँमुँज्या थनया क्षत्रपाति पार्टी पालेसय् जूगु खः |
संघया नायः शुभकाजी शाक्यया सभापतित्वय् जूगु ज्याझ्वलय् मूपाहांकथं झायादीम्ह येँ महानगर प्रमुख विद्यासुन्दर शाक्यं येँ देय्या परम्परागत सांस्कृतिक व धार्मिक सम्पदा संरक्षणय् ज्वःमदुगु योगदान याःगु धासें हनेज्या याःगु खः |
मूपाहां शाक्ययात संघया नायः शाक्यं बुद्ध मूर्ति लःल्हासे सम्मान यानादीगु खः |
बागमति प्रदेशया सांसद लिसें पुलांम्ह कानून मन्त्री डा. अजयक्रान्ति शाक्य प्रदेश सांसद राजेश शाक्य गुथि संस्थानया प्रमुख प्रशासक किरण शाक्य लुम्बिनी विकास कोषया सदस्य सचिव सानुराजा शाक्य येँ २५ वडाअध्यक्ष नीलकाजी शाक्य पाहांकथं झायादीगु ज्याझ्वलय् मोतिरत्न शाक्य व पुष्पराजन शाक्ययात ध्रुवतारा सिरपालं सम्मान याःगु खः |
संघया न्हापांम्ह उपाध्यक्ष अमिररत्न शाक्यं लसकुस यानादीगु दँमुँज्याय् मूछ्याञ्जे संघरत्न शाक्यं वार्षिक प्रगति प्रतिवेदन व दांभरिं चैतन्यराज शाक्यं न्ह्यब्वयादीगु आर्थिक विवरण सहलह लिपा पारित याःगु खः |
तःमुँज्यां संघया न्हूगु ज्यासना पुचःया नं ल्यज्या याःगु खः |
ल्यज्याकथं शुभकाजी शाक्यया हे नेतृत्वय् न्हूगु ज्यासना पुचः नीस्वंगु दु |
न्हूगु ज्यासना पुचलय् न्हापांम्ह उपाध्यक्ष अमिररत्न शाक्य निम्हम्ह उपाध्यक्ष गौतमरत्न शाक्य मूछ्याञ्जे संघरत्न शाक्य छ्याञ्जे राजेश शाक्य दांभरिं चैतन्यराज शाक्य व लिउ दांभरिं कथं दिलिपरत्न शाक्ययात ल्यःगु दु |
अथे हे दुजलय् रोशन शाक्य चन्द्रलोक शाक्य तीर्थ शाक्य मणिकर शाक्य विजयरत्न असंबरे दुर्गादेवी शाक्य अमिरकुमारी शाक्य आनन्दरत्न शाक्य लेखरत्न शाक्य अनित शाक्य व सुरेश शाक्ययात सर्वसम्मतिं ल्यःगु खः |
येँ – नेवाः राष्ट्रिय आन्दोलनं थः पुलांम्ह नायः मदुम्ह प्रा. माणिकलाल श्रेष्ठ व दुजः सुशीलवीर सिंह कसाःयात लुमंकूगु दु |
आन्दोलनं वंगु तछलाथ्व तृतियाकुन्हु जूम प्रविधिया माध्यमं छगू विचाः मुँज्या यासें वय्कःपिंत लुमंकूगु खः |
आन्दोलनया नायः राजभाई जकःमिं सभापतिया थासं आन्दोलनया म्हसीका बियादिसें २०५४ सालय् जातीय स्वशासन भाषिक समानता व नेवाःतय्गु राजनीतिक अधिकार प्राप्तया निंतिं आन्दोलनया स्थापना जूगु खँ कनादिल |
वय्कलं थुगु हे आन्दोलनपाखें जातीय स्वशसानया निंतिं नेवाः गणतान्त्रिक मोर्चा गठन जूगु व लिपा वनाः नेवाः स्वायत्त राज्य मंकाः संघर्ष समिति गठन जुइवं समान उद्देश्यं गठन जूगु समितियात समर्थन यानाः न्ह्यज्याः वनागु जानकारी बियादिल |
लोककवि जकःमिं आन्दोलनया पुलांम्ह नायः प्रा. माणिकलालया लुमन्तिइ वय्कःया व्यक्तित्व पिज्वइगु म्युजिक भिडियो तयार यानाः बैशाख १८ गते पित बीगु तयारी यानागु तर व स्वयां न्ह्यः हे सरकारं निषेधाज्ञा जारी याःगुलिं पित बी मफुगु नं जानकारी बियादिल |
आन्दोलनया न्वकु गोर्की श्रेष्ठं मदुम्ह पुलांम्ह नायः प्रा. माणिकलाल व दुजः सुशीलवीर सिंह कसाःया म्हसीका न्ह्यब्वयादीगु खःसा छ्याञ्जे अमीररत्न ताम्राकारं वय्कःपिंसं नेवाः पत्रकारिता ख्यलय् बियादीगु योगदान व भूमिकाया विषययात कयाः चर्चा यानादीगु खः |
छ्याञ्जे ताम्राकारं प्रा. माणिकलाल श्रेष्ठं थः गुगुं नं पार्टीइ आवद्ध मजुसे नेपाःया कम्युनिष्ट घटकयात छथाय् हे हयेगु निंतिं यानादीगु कुतः व व दुजः कसाःलं नेपाःया पत्रकातारिया इतिहासय् हे दकलय् न्हापांखुसी सन्ध्याकालीन न्हिपौ पिथनाः ज्वःमदगु ज्या यानादीगु खँ कनादिल |
ज्याझ्वलय् थःगु नुगःखँ प्वंकेगु झवलय् नेपालभाषा टाइम्स न्हिपौया सम्पादक सुरेश कि |
ण माणिक लाल व सुशीलवीर दथुइ थवंथवय् स्वापू मदुसां निम्हं न्हिपौपाखें हे पत्रकारिता ख्यलय् न्ह्यज्याःगु खँ कनादिल |
प्रा. माणिकलाल श्रेष्ठ नेपालभाषा न्हिपौ सुशीलवीरं विश्वभूमि न्हिपौपाखें पत्रकारिता ख्यलय् दुहां वःगु खँ कनादिसें सुशीलवीरं दिनाच्वंगु नेपालभाषा पत्रिकायात नं निरन्तरता बीत कुतः याःगु नं खँ कनादिल |
उगु विचाः मुँज्या ज्याझ्वलय् नेवाः देय् दबूया नायः नरेश ताम्राकार आन्दोलनया पुलांम्ह न्वकुलिसें पुलांम्ह मन्त्री डा. केशवमान शाक्य पुलांम्ह छ्याञ्जेलिसें सल्लाहकार डा. महेशमान श्रेष्ठ वल्र्ड नेवाः अर्गनाइजेसनया संस्थापक नायः डा. बालगोपाल श्रेष्ठ प्रा. माणिकलाल श्रेष्ठया चिधिकःम्ह काय डा. सितुलाल श्रेष्ठ सुशीलवीर सिंह कसाःया माइलाम्ह दाजु जगतवीर सिंह कसां नं थःथःगु नुगःखँ प्वंकादीगु खः |
नेपालय् रेल हयेगु चर्चा जुयाच्वंगु यक्व दयेधुंकल |
थ्व चर्चा आतक नं दिउगु मदुनि |
तर विकसित देय्या सहरय सार्वजनिक यातायात दकलय् प्रचलित माध्यम धइगु हे मेट्रो रेल खः |
विकसित देशय् चले जुइगु रेल सार्वजनिक यातायातय् जक सीमित मजू |
थुकी अनेकथंया सुविधात नं दु |
थज्याःगु हे थीथीकथंया सुविधाया झ्वलय् रुसया राजधानी मस्कोया मेट्रो रेलया तसकं चर्चा जुयाच्वंगु दुसा थनया रेलया विषययात कयाः सामाजिक संजालय् भाइरल नं उतिकं जुयाच्वंगु दु |
मस्को सहरया रेल चर्चाय् वःगु कारण खः वं हःगु छगू अजू चायापुगु अफर |
अले थ्व अफर खः सितिकं यात्रा यायेगु टिकट कायेगु |
उकिया निंतिं छगू शर्त पूवंकेमाः |
अले व खः उठबस यायेगु |
व नं यक्व यायेम्वाः |
मात्र ३० क्वः उठबस याःसा गाः |
थुलि उठबस यात धाःसा मेट्रो रेलं फ्रि टिकट उपलब्ध याकी |
तर थुकी दुने नं छगू नियम दु |
व छु धाःसा मुक्कं २ मिनेट दुने ३० क्वः उठबस यायेफुम्हेसित जक मेट्रो रेलया फ्रि टिकट अले रेलय् यात्रा यायेखनी |
मेट्रो रेलं हःगु थुकथंया योजना रेलय् यात्रा याइपिं यात्रु अप्वयेकेत धाःसा मखु व विशेष यानाः जनतातय्सं थःगु स्वास्थ्यप्रति सजग व सचेत जुइमा धइगु ल्याखं थुकथंया योजना हःगु खः |
थौंकन्हय् मस्कोया मेट्रो रेल स्टेशनय् सितिकं टिकट कायेगु निंतिं मनूत उठबस यानाच्वंगु भिडियो सामाजिक संजालय् भाइरल जुयाच्वंगु दु |
उलिजक गन खः धकाः मनूत उठबस यायेत हे झ्वःछुना च्वंगु दु |
येँ नेपालभाषा टाइम्स – स्वयम्भू विश्वसम्पदा क्षेत्र बचाऔं अभियानं निवाःयंकंया आन्दोलन घोषणा याःगु दु |
अभियानं थन छगू पत्रकार सम्मेलन यासें सतक विभागं कलंकी-चाबही सतक विस्तारया झ्वलय् स्वयम्भूया लिउने च्वंगु बुद्धया मूर्ति चीकेत्यंगु धासें उकिया विरुद्ध दीप प्रज्वलन मौन र्याली हस्ताक्षर संकलन लगायतया ज्याझ्वःत यायेगु कार्यक्रम सार्वजनिक याःगु खः |
अभियानं वइगु मंसिर २० गते स्वयम्भू बौद्ध व लुम्बिनीइ दीप प्रज्वलन यायेगु व २७ गते स्वयम्भू लागाय् शान्तिपूर्ण मौन ¥याली याइगु जूगु दु |
उकथं हे प्रधानमन्त्री संस्कृति मन्त्री भौतिक पूर्वाधार मन्त्री सतक विभाग येँ महानगरपालिका पुरातत्व विभाग व युनेस्कोयात ज्ञापन पौ बीगु नं ज्याझ्वः दु |
येँ – स्वनिगलय् लिपांगु इलय् मादक पदार्थ सेवन मापसे यानाः सवारी चले याइपिं मिसापिनिगु ल्याः अप्वःगु दु |
सवारी दुर्घटनाया थीथी कारणमध्ये छगू मापसे नियन्त्रणया निंतिं ट्राफिक प्रहरीं चेक जांच यायेगु झ्वलय् लिपांगु इलय् मापसे यानाः सवारी चले याइपिं मिसापिनिगु ल्याः अप्वःगु महानगरीय ट्राफिक प्रहरी महाशाखां जानकारी बिउगु दु |
अप्वःथें यानाः मिजंतय्सं मापसे यानाः सवारी चले यायेगु याना वयाच्वंगु व थुकिं दुर्घटना नं अप्वयेवं ट्राफिक प्रहरीं चेक जांच यायेगु क्रम कडा यायेवं मिजंतय्सं म्हो हे जक मापसे यायेगु याःसां मिसातय् ल्याः धाःसा अप्वया वंगु दु |
महाशाखाया कथं चालु आर्थिक दँय् आतकया दुने ३२६ म्ह मिसा मापसे कारवाहीलय् लाःगु व इमित जनचेतनामूलक कक्षा तकं काःगु दु |
येँ – मदुम्ह भाषाविद् डा. कमलप्रकाश मल्लया अन्तिम संस्कार अमेरिकाया एटलान्टाय् क्वचाल |
अनया अल्फारेट्टास्थित साउथ केयर क्रिमेशन एण्ड फनरल सोसाइटीया अमेरिकाया ई कथं मंगलवाः न्हिनसिया १ बजे विधिपूर्वक वय्कःया अन्तिम संस्कार जूगु खः |
उगु इलय् वय्कःया परिवारया दुजःपिं लिसें अमेरिकाय् च्वंपिं थीथी ख्यःया अथे हे सछिम्ह मनूतय् उपस्थिति दुगु खः |
अन्तिम संस्कारय् वय्कःया काय–म्ह्याय् लिसें मेपिं छेँजःपिंसं वय्कःया बारे नुगःखँ कनादीगु खः |
कन्हय् शनिवाः १० निसें सनिलया ६ बजे येँया थाय्मरुस्थित वय्कःया किजा मल्ल के. सुन्दरया छेँय् बिचाः फइगु ज्याझ्वः दु |
येँ – मछिन्द्र क्लबं निगू कासा म्हिते ल्यंदनिबलय् हे शहिद स्मारक ए डिभिजन लिगया उपाधि त्याकूगु दु |
Subsets and Splits